過金陵上僕射王舒公
作者：韋驤
朝代：宋

paragraphs: 天眷皇圖盛，真儒德性高。
文章追孔孟，事業過伊皋。
難進輕三幣，功收變一陶。
斗樞符斡運，主柄贊持操。
萬務繇吾揆，千齡慶所遭。
邦財理豐本，民力較秋毫。
惠徧農無乏，輸均役不騷。
保兵知警守，祿吏絕貪饕。
信令朝廷重，伸威塞境牢。
深謀壓夷狄，侵地復岷洮。
萬里耕桑富，中原氣象豪。
河淤開億頃，海貢集千艘。
著義尊經典，更科待雋髦。
養材從引類，設學派紛袍。
試士先三尺，傳師或六韜。
進賢輕似汲，去弊勇如薅。
化俗遷狙詐，乘時等鳳翺。
赤心全皦皦，鄙議過滔滔。
表正銷羣靡，言深决衆謟。
郭崔奢自減，楊墨謬皆逃。
勳烈輕銘鼎，光華外奏驁。
台階迴遠趾，仙觀乞閒曹。
異寵藏珍带，優恩避節旄。
鍾山歸舊隱，槐府輟先勞。
不宰經綸效，潛忘簡策褒。
煙雲供嘯咏，風月相遊遨。
古寺唯輕屣，秋溪只小舠。
羮調梅斂實，旱救雨收膏。
寰宇恬安枕，衣冠賦執翿。
何時傳入覲，羣望慰嗷嗷。